Folketing
2000-10-25

Da vores ordfører ikke kan være til stede, skal jeg fremføre, hvad vi mener i Frihed 2000. Det gælder både den lukkelov, vi har nu, og de ændringer, der foreslås. Vi mener, at lukkeloven er en plage, den er en irritation. Det er den for butiksejeren, men det, der er endnu vigtigere for os, er, at den er en irritation for den moderne forbruger. Efter vores opfattelse er de, der bedst ved, hvornår forretninger skal have åbent, forbrugerne, og det må forretningerne så indrette sig efter. Og det ville de selvfølgelig gøre. Vi står ikke og diskuterer, om forretningerne skal have åbent om søndagen eller ej, nej, det, vi skal diskutere, er, om de har mulighed for det. Vi mener absolut, at de skal have den mulighed, og så må de jo indrette sig efter det, som forbrugerne ønsker. Jeg er overbevist om, at forbrugerne ønsker en mere fleksibel måde at købe ind på, end de er vant til i dag. Og hvorfor skal vi så forhindre det? Det hænger jo heller ikke sammen.